एपीएफले फर्कायो च्याम्पियन साख
घरेलु महिला क्रिकेटका दुई शक्तिशाली टोली नेपाल एपीएफ क्लब र कोशी प्रदेशबीचको खेल प्रायः प्रतिस्पर्धा र रोमाञ्चले भरिएको हुन्छ । यी दुई टोलीबीच बुधबारको प्रधानमन्त्री कप महिला राष्ट्रिय क्रिकेट प्रतियोगिताको फाइनल खेल पनि यसबाट अछुतो रहेन । 
काठमाडौँ — घरेलु महिला क्रिकेटका दुई शक्तिशाली टोली नेपाल एपीएफ क्लब र कोशी प्रदेशबीचको खेल प्रायः प्रतिस्पर्धा र रोमाञ्चले भरिएको हुन्छ । यी दुई टोलीबीच बुधबारको प्रधानमन्त्री कप महिला राष्ट्रिय क्रिकेट प्रतियोगिताको फाइनल खेल पनि यसबाट अछुतो रहेन । 
प्रधानमन्त्री कप राष्ट्रिय महिला क्रिकेट च्याम्पियन एपीएफ क्लब ट्रफीका साथ ।  तस्बिर : हेमन्त श्रेष्ठ/कान्तिपुर
दाबेदार एपीएफविरुद्ध कीर्तिपुरस्थित त्रिवि क्रिकेट मैदानमा कोशीकी कप्तान रुबिना क्षेत्री पहाड बनेर उभिएकी थिइन् । उनले १८ औं ओभरमा छक्का र १९ औं ओभरमा चौका प्रहार गर्दै कोशीको आशा अन्तिम ओभरसम्म डोर्‍याएकी थिइन् । अन्तिम ६ बलमा कोशीलाई विजयनिम्ति १६ रन चाहिन्थ्यो । रुबिना स्ट्राइकमा थिइन् । उता एपीएफले पनि अनुभवी करुणा भण्डारीलाई अन्तिम ओभरको बल थमाएको थियो । चोटका कारण १ वर्षभन्दा बढी मैदानबाहिर रहेकी करुणाले अन्तिम ओभरको पहिलो बलमै रुबिनालाई ज्योति पाण्डेबाट स्टम्पआउट गराएपछि १ सय १५ रनको विजय लक्ष्य पाएको कोशीले निर्धारित २० ओभरमा ४ विकेट गुमाई १ सय ३ रनमात्र बनाउन सक्यो ।उपाधिसँगै एपीएफले ५ लाख र कोशीले ३ लाख रुपैयाँ पुरस्कार पाएको थियो । दुई वर्षपछि एपीएफ पुनः प्रधानमन्त्री कप जित्न सफल भएको हो । दुई वर्षअघि एपीएफले धनगढीको फाप्लामा कोशीलाई नै पराजित गरी प्रतियोगिता जितेको थियो । गत वर्ष इटहरीमा भएको प्रतियोगिताको सेमिफाइनलमा एपीएफलाई सेमिफाइनलमा पराजित गरे पनि कोशी फाइनलमा सुदूरपश्चिमसँग पराजित भएको थियो ।‘च्याम्पियनको ट्याग हामीमा फर्किएर आएको छ, अझ हामी अपराजित रहेर च्याम्पियन भएका छौं । पूर्वाञ्चल (कोशी) ले धेरै राम्रो खेलेकामा अझ खुसी छु,’ एपीएफलाई उपाधि दिलाएपछि कप्तान सीता रानामगरले भनिन् । राउन्ड रोबिन लिगको खेलमा एपीएफ अपराजित रही विजेता बनेको हो । टोलीले राउन्ड रोबिन लिगमा सबै ७ खेल जितेको थियो । एपीएफले राउन्ड रोबिन लिग र क्वालिफायर १ मा कोशीलाई पराजित गरेर फाइनल पुगेको थियो ।घरेलु क्रिकेटबाट संन्यास लिएकी सोनु तामाङले आफ्नो पहिलो प्रशिक्षणमै एपीएफलाई उपाधि दिलाएका हुन् । तीन वर्षअघि दाङको लमहीमा यो प्रतियोगिता जितेको कोशी लगातार दोस्रो वर्ष उपविजेतामै रोकिएको छ । रुबिना र एपीएफबाट इन्दु बर्माले अर्धशतक बनाइन् । दुवैको प्रतियोगितामा यो तेस्रो अर्धशतक थियो । दुई महिनाअघि रुबिनाको स्थानमा इन्दुलाई नेपाली राष्ट्रिय टोलीको कप्तान बनाइएको थियो । रुबिनाले ५८ बल खेल्दै ७ चौका र १ छक्का प्रहार गर्दै ६२ रन बनाइन् । रुबिना र अप्सरी बेगमले सुरुमा खुलेर खेल्न सकेनन् । अप्सरी २२ बल खेल्दै ८ रन बनाई सोनु खड्काको सिधा थ्रोमा रनआउट भइन् । छैटौं ओभरको पहिलो बलमा अप्सरी आउट हुँदा कोशीसँग १९ रनमात्र थियो । कोशीले १० ओभरमा १ विकेट गुमाई ३९ रनमात्र बनाउन सकेको थियो, यसले टोलीमाथि दबाब थपेको थियो । रुबिनाले दोस्रो विकेटमा काजल श्रेष्ठसँग ६० रनको साझेदारी गरिन् । काजलले २९ बल खेल्दै १ चौका प्रहार गरेर २२ रन बनाइन् । काजललाई सीताले बोल्ड गरेपछि कोशीका लागि लक्ष्य झनै कठिन बने पनि रुबिनाले अन्तिमतिर ठुला शट प्रहार गर्दै टोलीको झिनो आशा कायम राखिन् । लकिता राजवंशी ६ रनमा रनआउट भइन् । यसअघि टस जितेको एपीएफले ७ विकेट गुमाई १ सय १४ रन बनाएको थियो । इन्दुले ५३ रन बनाइन् । प्लेयर अफ द फाइनल उनले ४७ बल खेल्दै ६ चौका र १ छक्का प्रहार गरिन् । इन्दु क्रिजमै रहँदा एपीएफले अझ ठुलो स्कोर अपेक्षा गरेको थियो । तर, खेलको रोमाञ्चकता यत्तिमै सीमित रहेन । इन्दुसहित नेरी थापामगर र सोनु खड्कालाई लगातार बलमा आउट गरेर अप्सरी बेगमले इनिङ्सको अन्तिम ओभरको पहिलो तीन बलमा ह्याट्रिक विकेट लिइन् । इन्दुलाई नमिता श्रेष्ठको हातबाट क्याच गराएकी अप्सरीले नेरी थापालाई काजल श्रेष्ठबाट स्टम्पआउट गराएका थिइन् । त्यसपछि अप्सरीले सोनुलाई बोल्ड गरिन् ।एपीएफको सुरुआत राम्रो रहेन । एलिसा खडियाले सीतालाई १ रनमै बोल्ड गरिन् । ज्योति र इन्दुले दोस्रो विकेटमा २८ रनको साझेदारी गरिन् । ज्योतिले ३० बल खेलेर ३ चौका प्रहार गर्दै २७ रन बनाइन् । उनलाई निशा शाहले आफ्नो पहिलो बलमै आउट गरिन् । रोमा थापाले १५ बल खेल्दै १४ रन बनाइन् । ममता चौधरी ३ रनमा आउट भइन् । सरिता मगर ९ र करुणा २ रनमा अविजित रहिन् । कोशीबाट अप्सरीले ४ ओभरमा २१ रन खर्चेर ३ र एलिसाले ४ ओभरमा १५ रन खर्चेर २ विकेट लिइन् । रुबिनालाई यामाहा स्कुटरकोशीकी कप्तान रुबिना क्षेत्रीले प्लेयर अफ द सिरिज हुँदै स्कुटर पुरस्कार जितिन् । उनलाई नेपाल क्रिकेट संघले यामाहा रेजर १२५ मोटरसाइकल प्रदान गरेको थियो । रुबिनाले १० खेलमा १ सयमाथिको स्ट्राइकरेटमा ३ सय ४५ रन बनाउनुका साथै ११ विकेट लिएकी थिइन् । प्लेयर अफ द सिरिज हुँदै स्कुटर जितेकी कोशीकी कप्तान रुबिना क्षेत्री । तस्बिर : हेमन्त श्रेष्ठ/कान्तिपुरगण्डकी प्रदेशकी सुमन खतिवडा र मधेश प्रदेशकी पूजा महतो क्रमशः उत्कृष्ट ब्याटर र बलरमा चुनिए । सुमनले राउन्ड रोबिन लिगका ७ खेलमा सर्वाधिक २ सय १२ रन बनाएकी थिइन् । उनको उच्च स्कोर अविजित ४९ रन थियो । पूजाले ७ खेलमा ८ को औसतमा १२ विकेट लिएकी थिइन् । दुवैलाई जनही ५० हजार प्रदान गरियो । गण्डकीकी ज्योत्सनिका मरासिनी इमर्जिङ प्लेयर भइन् । ७ खेलमा ९१ रन बनाउनुका साथै ३ विकेट लिएकी उनलाई क्रिकेट किट प्रदान गरियो ।